কাঠের সঙ্গে আনিসের সংলাপ অনুচ্চস্বরে নিবিড়। প্রচুর কথা তিনি বলেছেন, কিন্তু মৃদুস্বরে। জ্যামিতির রূঢ় রূপটার দাপট নাকচ হয়ে গেছে তাঁর কাজে কাঠের সুরেলা মাহাত্ম্যের কারণে। চেনা পৃথিবীতে হাঁটতে হাঁটতে দৃষ্টিশেষে বস্ত্তনিরপেক্ষ বিন্দুরাশির মধ্যে সাঁতার দিয়ে নির্ভার হয়ে পড়ে। এটাই আনিসের শৈল্পিক খেলা। এ-প্রসঙ্গে একটা ছবির কথা সবিস্তারে বলা বাঞ্ছনীয়। ‘রিডিমিং স্পেস-২’ নামের কাজটি তিনটি পর্বে বিভাজিত। ওপরের প্রথম পর্ব হ্রস্ব। এই আনুভূমিকভাবে আয়তকার পর্বটি আসলে জ্যামিতিমুখরিত একটি সিটিস্কেপ বা নগরদৃশ্য। দ্বিতীয় অংশটুকু আগেরটার চেয়ে প্রশসন্ত। এখানে কিছু নেই। কিছু নেই বলে তো কিছু থাকতে পারে না। এখানে পরিচিত কোনো চিহ্ন নেই। কেবল আছে কাঠের মিহিদানা অর্থাৎ বিন্দুর বুনট বা টেক্সচার। এখানে তাই দৃষ্টির বিরাম। কারণ এখানে কোনো কিছু অধ্যয়ন করতে হয় না। ওই মিহি দানাদার অঞ্চল সংগীতের সহোদর, তাই এ-এলাকা কান দিয়ে শুনতে হয়। সবশেষ পর্বে ছায়া ও কায়ার বুনট। তারে ঝোলানো কাপড় নেই কিন্তু তার ছায়াগুলো এই পর্বের সবচেয়ে রহস্যময় কুশীলব। কোথাও তারে ঝুলছে কাপড়গুলো কিন্তু এখানে পড়েছে শুধু ছায়া। এ-জগৎ কায়াময় আর ছায়াময়; এই দ্বন্দ্ব-সূত্রের শৈল্পিক প্রকাশকে স্বচ্ছ জ্যামিতিতে রূপায়িত করেছেন আনিস। ছায়ার উৎস কায়া হলেও ছায়ার নিজস্ব কারসাজি আছে।